དེ་ཡང་ཐེངས་འདིའི་རྒྱལ་སྤྱིའི་བོན་གྱི་བགྲོ་གླེང་ཚོགས་འདུ་ཚོགས་ཐེངས་བཞི་པ་ཡིན་པ་དང་།ཐེངས་དང་པོ་༡༩༩༩ལོར་ཉི་ཧོང་གི་རྒྱལ་ས་ཨོ་ཀ་ས་དང་།ཐེངས་གཉིས་པ་༢༠༠༨ལོར་ཧྥ་རན་སིའི་གཤེན་བསྟན་དར་རྒྱས་གླིང་དང་།ཐེངས་གསུམ་པ་༢༠༡༢ལོར་བལ་ཡུལ་བོན་གྱི་གདན་ས་ཁྲི་བརྟན་ནོར་བུ་རྩེ་རུ་འཚོགས་གནང་ཡོད།ད་ལན་ཚོགས་ཐེངས་བཞི་པ་འདི་ཡང་ཧྥ་རན་སི་བོན་གྱི་སྒྲུབ་སྡེ་གཤེན་བསྟན་དར་རྒྱས་གླིང་གི་གོ་སྒྲིག་འོག་འདུ་ཚོགས་གནང་སྟེ།འཛམ་གླིང་ཤར་ནུབ་རྒྱལ་ཁབ་ཁག་བརྒྱད་ཙམ་ནས་ཕེབས་པའི་མཁས་དབང་དང་།ཞིབ་འཇུག་པ་གཙོས་ཚོགས་བཅར་བ་གང་མང་ཕེབས་ཤིང་མཁས་དབང་རྣམས་པས་ཉིན་རིམ་བཞིན་བོན་གྱི་ཆོས་ལུགས་ལོ་རྒྱུས་དང་།རིག་གནས་སོགས་བརྗོད་བྱ་སྣ་ཚོགས་པའི་ཐོག་ནས་བགྲོ་གླེང་ཉིན་གསུམ་རིང་གནང་ཡོད།